CELEX: 32019D0020(01)
Language: fi
Date: 2019-07-18 00:00:00
Title: Euroopan keskuspankin päätös (EU) 2019/1348, annettu 18 päivänä heinäkuuta 2019, menettelystä, jonka mukaisesti euroalueen ulkopuoliset jäsenvaltiot hyväksytään tietoja antaviksi jäsenvaltioiksi yksityiskohtaisten luotto- ja luottoriskitietojen keruusta annetun asetuksen (EU) 2016/867 nojalla (EKP/2019/20)

16.8.2019   
               
               
                  FI
               
               
                  Euroopan unionin virallinen lehti
               
               
                  L 214/3
               
            
         EUROOPAN KESKUSPANKIN PÄÄTÖS (EU) 2019/1348,
         annettu 18 päivänä heinäkuuta 2019,
         menettelystä, jonka mukaisesti euroalueen ulkopuoliset jäsenvaltiot hyväksytään tietoja antaviksi jäsenvaltioiksi yksityiskohtaisten luotto- ja luottoriskitietojen keruusta annetun asetuksen (EU) 2016/867 nojalla (EKP/2019/20)
         EUROOPAN KESKUSPANKIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 127 artiklan 2 ja 5 kohdan,
         ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 5 artiklan ja 34.1 artiklan toisen luetelmakohdan,
         ottaa huomioon yksityiskohtaisten luotto- ja luottoriskitietojen keruusta 18 päivänä toukokuuta 2016 annetun Euroopan keskuspankin asetuksen (EU) 2016/867 (EKP/2016/13) (1) ja erityisesti sen 1 artiklan 1 kohdan,
         ottaa huomioon Euroopan keskuspankin yleisneuvoston lausunnon,
         sekä katsoo seuraavaa:
         
                     (1)
                  
                  
                     Asetuksessa (EU) 2016/867 (EKP/2016/13) vahvistetaan yleiset säännökset yksityiskohtaisten luotto- ja luottoriskitietojen (jäljempänä luottotiedot) keruuta varten. Kyseisessä asetuksessa mainitaan, että jäsenvaltiot, joiden rahayksikkö ei ole euro (jäljempänä euroalueen ulkopuoliset jäsenvaltiot), voivat päättää ryhtyä tietoja antaviksi jäsenvaltioiksi sisällyttämällä tämän asetuksen säännökset kansalliseen lainsäädäntöönsä tai antamalla muulla tavoin määräyksiä tiedonantovaatimuksista kansallisen lainsäädäntönsä mukaisesti. Näihin voivat kuulua erityisesti jäsenvaltiot, jotka osallistuvat yhteiseen valvontamekanismiin (YVM) tiiviissä yhteistyössä neuvoston asetuksen (EU) N:o 1024/2013 (2) 7 artiklan mukaisesti.
                  
               
                     (2)
                  
                  
                     Euroopan keskuspankkijärjestelmän ja Euroopan keskuspankin perussäännön 5 artikla sisältää, luettuna yhdessä Euroopan unionista tehdyn sopimuksen 4 artiklan 3 kohdan kanssa, euroalueen ulkopuolisille jäsenvaltioille velvoitteen laatia ja ottaa käyttöön kansallisella tasolla kaikki toimenpiteet, jotka jäsenvaltiot katsovat tarkoituksenmukaisiksi sellaisten tilastotietojen keräämisessä, jotka ovat tarpeen, jotta Euroopan keskuspankin (EKP) tietojenantovaatimukset täytetään ja jäsenvaltio voi valmistautua ajoissa tilastojen tuottamiseen jäsenvaltiolta, jonka rahayksikkö on euro (jäljempänä euroalueen jäsenvaltiot), edellytettävällä tavalla.
                  
               
                     (3)
                  
                  
                     Kuten asetuksen (EU) 2016/867 (EKP/2016/13) johdanto-osan 7 perustelukappaleessa todetaan, eurojärjestelmän keskuspankkien jakaman yksityiskohtaisia analyyttisiä luottotietoja koskevan yhteisen tietokannan (jäljempänä AnaCredit) tulisi vapaaehtoisuuteen perustuen olla avoin euroalueen ulkopuolisille,erityisesti YVM:ään osallistuville jäsenvaltioille, jotta laajennettaisiin sen maantieteellistä ja tiedollista ulottuvuutta ja lisättäisiin yhtenäisyyttä unionissa. Useat euroalueen ulkopuolisten jäsenvaltioiden kansalliset keskuspankit (jäljempänä euroalueen ulkopuoliset kansalliset keskuspankit) tekevät jo yhteistyötä EKP:n ja euroalueen jäsenvaltioiden kansallisten keskuspankkien (jäljempänä euroalueen kansalliset keskuspankit) kanssa suosituksen EKP/2014/7 (3) perusteella soveltamalla valmistelevia toimia yksityiskohtaisten luottotietojen keräämiseksi päätöksen EKP/2014/6 (4) mukaisesti.
                  
               
                     (4)
                  
                  
                     Euroalueen ulkopuolisten jäsenvaltioiden, jotka päättävät ryhtyä tietoja antaviksi jäsenvaltioiksi asetuksen (EU) 2016/867 (EKP/2016/13) mukaisesti, pitäisi ilmoittaa tästä aikomuksestaan EKP:lle. EKP:n pitäisi tarkistaa, että ne ovat sisällyttäneet kyseisen asetuksen säännökset kansalliseen lainsäädäntöönsä tai antaneet muulla tavoin määräyksiä tiedonantovaatimuksista kansallisen lainsäädäntönsä mukaisesti, sanotun rajoittamatta kyseisen jäsenvaltion perustuslaillisten määräysten noudattamista.
                  
               
                     (5)
                  
                  
                     Kuten Euroopan keskuspankin suuntaviivojen (EU) 2017/2335 (EKP/2017/38) (5) johdanto-osan 4 perustelukappaleessa mainitaan, euroalueen ulkopuoliset jäsenvaltiot voivat myös sisällyttää näiden suuntaviivojen määräykset kansalliseen lainsäädäntöönsä tai toteuttaa toimenpiteet muulla tavoin kansallisen lainsäädäntönsä mukaisesti varmistaakseen sen, että ne täyttävät tietojen toimittamiseen EKP:lle sovellettavat velvoitteet yhdenmukaisella tavalla, mukaan lukien vaatimukset, jotka koskevat vastapuolten rekisteröimistä ”Register of Institutions and Affiliates Database” (RIAD) -tietokantaan Euroopan keskuspankin suuntaviivojen (EU) 2018/876 (EKP/2018/16) mukaisesti (6). Tällä tavoin suuntaviivojen (EU) 2018/876 (EKP/2018/16) johdanto-osan 9 perustelukappaleen mukaisesti euroalueen ulkopuoliset jäsenvaltiot voivat osallistua tietojen raportointiin ja validointiin RIAD-tietokannassa, antamaan vastavuoroisesti tietoja kotimaisista yhteisöistään ja saamaan vastavuoroisesti pääsyn euroalueen tietoaineistoihin suosituksen EKP/2018/36 perusteella (7).
                  
               
                     (6)
                  
                  
                     Tästä syystä on tarpeen määrittää menettelyt, joita EKP:n on noudatettava a) vastatessaan euroalueen ulkopuolisten jäsenvaltioiden kiinnostuksenilmaisuihin, jotka koskevat ryhtymistä tietoja antaviksi jäsenvaltioiksi asetuksen (EU) 2016/867 (EKP/2016/13) nojalla, b) arvioidessaan näitä kiinnostuksenilmaisuja ja c) hyväksyessään euroalueen ulkopuolisen jäsenvaltion tietoja antavaksi jäsenvaltioksi. On myös välttämätöntä säätää menettelyistä, jotka koskevat mahdollisuutta keskeyttää ja irtisanoa tällainen hyväksyntä, joka on annettu euroalueen ulkopuoliselle jäsenvaltiolle tietoja antavana jäsenvaltiona.
                  
               
                     (7)
                  
                  
                     Edellytykset, jotka koskevat euroalueen ulkopuolisten kansallisten keskuspankkien pääsyä EKP:n, euroalueen kansallisten keskuspankkien ja tietoja antavien euroalueen ulkopuolisten kansallisten keskuspankkien keräämiin tietoihin ja niiden käyttämistä sekä EKP:n, euroalueen kansallisten keskuspankkien ja tietoja antavien euroalueen ulkopuolisten jäsenvaltioiden kansallisten keskuspankkien pääsyä tietoja antavien euroalueen ulkopuolisten jäsenvaltioiden niiden kansallisen lainsäädännön nojalla keräämiin tietoihin ja niiden käyttämistä, on vahvistettava erillisessä oikeudellisesti sitovassa sopimuksessa. Nämä edellytykset pitäisi vahvistaa siten, että otetaan huomioon neuvoston asetuksen (EY) N:o 2533/98 (8) sovellettavat säännökset.
                  
               
                     (8)
                  
                  
                     Päätös hyväksyä euroalueen ulkopuolinen jäsenvaltio tietoja antavaksi jäsenvaltioksi riippuu siten siitä, että on olemassa oikeudellisesti sitova sopimus, joka koskee euroalueen ulkopuolisten kansallisten keskuspankkien, EKP:n ja euroalueen kansallisten keskuspankkien keskinäistä vuorovaikutusta luottotietojen jakamisessa ja muiden merkityksellisten kysymysten yhteydessä, mukaan lukien tietojen luottamuksellisuuden suojeleminen ja rajoitukset, jotka koskevat luottotietojen käyttöä tai toimittamista, kuten asetuksen (EU) 2016/867 (EKP/2016/13) 11 artiklan nojalla käyttöön otettujen tietojen palautusmekanismien yhteydessä.
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Soveltamisala ja tavoitteet
            Tässä päätöksessä vahvistetaan menettelyt, joita EKP:n on noudatettava hyväksyessään euroalueen ulkopuolisia jäsenvaltioita tietoja antaviksi jäsenvaltioiksi asetuksen (EU) 2016/867 (EKP/2016/13) nojalla.
         
         
            2 artikla
            Määritelmät
            Tässä päätöksessä käytetyt käsitteet tarkoittavat samaa kuin asetuksessa (EU) 2016/867 (EKP/2016/13), ellei toisin säädetä.
            Tässä päätöksessä tarkoitetaan ”tiedonantajalla” joko oikeushenkilöä tai ulkomaista sivukonttoria, joka on kotimainen tietoja antavassa euroalueen ulkopuolisessa jäsenvaltiossa ja johon sovelletaan tiedonantovaatimuksia, jotka ovat samat kuin asetuksen (EU) 2016/867 (EKP/2016/13) mukaiset vaatimukset tai merkityksellisiä niiden kannalta.
         
         
            3 artikla
            Tietoja antavan jäsenvaltion hyväksymisedellytykset
            
               1.   EKP voi hyväksyä euroalueen ulkopuolisen jäsenvaltion tietoja antavaksi jäsenvaltioksi asetuksen (EU) 2016/867 (EKP/2016/13) mukaisesti vain jos osoitetaan, että euroalueen ulkopuolinen jäsenvaltio on sisällyttänyt asetuksen (EU) 2016/867 (EKP/2016/13) ja suuntaviivojen (EU) 2017/2335 (EKP/2017/38) säännökset kansalliseen lainsäädäntöönsä tai antanut muulla tavoin määräyksiä tiedonantovaatimuksista kansallisen lainsäädäntönsä mukaisesti.
            
            
               2.   EKP:n on 1 kohdan mukaisesti arvioitava, onko euroalueen ulkopuolisen jäsenvaltion kansalliselle keskuspankille, yhdessä muiden merkityksellisten kansallisten viranomaisten kanssa, jos tätä edellytetään sovellettavan kansallisen lainsäädännön nojalla, annettu vähintään toimivalta
               
                           a)
                        
                        
                           yksilöidä asetuksen (EU) 2016/867 (EKP/2016/13) 3 artiklan 1 kohdassa määritelty varsinainen tiedonantajien joukko ja tarkastella sitä;
                        
                     
                           b)
                        
                        
                           kerätä luottotiedot asetuksen (EU) 2016/867 (EKP/2016/13) 3 artiklan 1 kohdassa määritellyltä varsinaiselta tiedonantajien joukolta, sanotun rajoittamatta kyseisen asetuksen 8 artiklan 4 ja 5 kohdan tai sen kansallisen lainsäädännön vastaavien säännösten soveltamista;
                        
                     
                           c)
                        
                        
                           tunnistaa vastapuolet asetuksen (EU) 2016/867 (EKP/2016/13) 9 artiklassa kuvatulla tavalla;
                        
                     
                           d)
                        
                        
                           määrätä a kohdassa tunnistetuille tiedonantajille samat tai vastaavat tilastointiin liittyvät tiedonantovaatimukset kuin asetuksen (EU) 2016/867 (EKP/2016/13) 4–8 ja 13–15 artiklassa säädetään;
                        
                     
                           e)
                        
                        
                           myöntää poikkeuksia pienille tiedonantajille asetuksen (EU) 2016/867 (EKP/2016/13) 16 artiklassa kuvatulla tavalla;
                        
                     
                           f)
                        
                        
                           tarkistaa ja toteuttaa pakollinen tietojenkeruu, jos tiedonantaja ei täytä tietojen toimittamista, tarkkuutta, käsitteellistä vastaavuutta ja tarkistuksia koskevia vähimmäisvaatimuksia asetuksen (EU) 2016/867 (EKP/2016/13) 17 artiklan mukaisesti; ja
                        
                     
                           g)
                        
                        
                           määrätä tiedonantajille seuraamuksia asetuksen (EU) 2016/867 (EKP/2016/13) 18 artiklassa kuvatulla tavalla;
                        
                     Epävarmuuden välttämiseksi vaatimuksia, jotka koskevat täytäntöönpanon vaiheita ja tietojen antamista ensimmäisen kerran, siten kuin nämä on täsmennetty asetuksen (EU) 2016/867 (EKP/2016/13) 2 artiklassa, ei ole tarpeen sisällyttää kansalliseen lainsäädäntöön.
            
            
               3.   EKP tarkastelee 1 kohtaa sovellettaessa myös sitä, sisältävätkö kansalliset lait säännöksiä, joilla pannaan täytäntöön asetuksen (EY) N:o 2533/98 7 ja 8 artikla, sanotun rajoittamatta 2 kohdan soveltamista.
            
         
         
            4 artikla
            Kiinnostuksenilmaisu
            
               1.   Euroalueen ulkopuolinen jäsenvaltio, joka haluaa ryhtyä tietoja antavaksi jäsenvaltioksi asetuksen (EU) 2016/867 (EKP/2016/13) nojalla, voi toimittaa EKP:lle virallisen kiinnostuksenilmaisun ryhtymisestä tietoja antavaksi jäsenvaltioksi (jäljempänä ”kiinnostunut jäsenvaltio”) käyttämällä liitteessä I olevaa lomaketta.
            
            
               2.   Jotta EKP voi ottaa 1 kohdassa tarkoitetun kiinnostuksenilmaisun huomioon, siihen on liitettävä täytäntöönpanoasiakirjat 5 artiklan 3 kohdassa tarkoitettua tarkastusta varten, mukaan lukien seikat, jotka mainitaan seuraavassa luettelossa, joka ei ole tyhjentävä:
               
                           a)
                        
                        
                           täydennetty vastaavuustaulukko, jossa on käytettävä liitteessä I olevan lisäyksen lomaketta;
                        
                     
                           b)
                        
                        
                           jäljennös merkityksellisestä kansallisesta lainsäädännöstä englanninkielisine käännöksineen;
                        
                     
                           c)
                        
                        
                           EKP:n hyväksymän riippumattoman ulkopuolisen tahon tai asiasta vastaavan kansallisen viranomaisen oikeudellisen yksikön antama oikeudellinen lausunto, jossa vahvistetaan, että
                           
                                       (i)
                                    
                                    
                                       kansallinen lainsäädäntö on sitova ja täytäntöönpanokelpoinen kiinnostuneessa jäsenvaltiossa, ja
                                    
                                 
                                       (ii)
                                    
                                    
                                       kiinnostuneen jäsenvaltion kansallinen keskuspankki on velvollinen noudattamaan EKP:n erityisiä suuntaviivoja, pyyntöjä ja toimenpiteitä, joita toteutetaan asetuksen (EU) 2016/867 (EKP/2016/13) yhteydessä EKP:n mahdollisesti vahvistamassa määräajassa.
                                    
                                 
                     
            
               3.   EKP:n on saatava tällainen kiinnostuksenilmaisu viimeistään yhdeksän kuukautta ennen luottotietojen ensimmäistä toimitusta 6 artiklassa vahvistettavalla tavalla, siten kuin kiinnostunut jäsenvaltio tämän ilmoittaa kiinnostuksenilmaisussaan, jossa on myös yksilöitävä raportoinnin viitepäivämäärät ja viiteajanjaksot, jotka katetaan ensimmäisestä toimituksesta lähtien.
            
         
         
            5 artikla
            Tarkastusmenettely
            
               1.   EKP:n on ilmoitettava kiinnostuneen jäsenvaltion kiinnostuksenilmaisun vastaanottamisesta kyseiselle jäsenvaltiolle kirjallisesti 20 päivän kuluessa.
            
            
               2.   EKP voi pyytää 4 artiklan 2 kohdassa yksilöityjen tietojen tai asiakirjojen lisäksi muita tietoja tai asiakirjoja, joita se pitää sopivina kiinnostuneen jäsenvaltion kiinnostuksenilmaisun arviointia varten. EKP:n on ilmoitettava tällaisten lisätietojen tai -asiakirjojen vastaanottamisesta kiinnostuneelle jäsenvaltiolle viipymättä kirjallisesti.
            
            
               3.   EKP:n on tarkastettava, että kiinnostunut jäsenvaltio on sisällyttänyt asetuksen (EU) 2016/867 (EKP/2016/13) ja suuntaviivojen (EU) 2017/2335 (EKP/2017/38) säännökset kansalliseen lainsäädäntöönsä tai antanut muulla tavoin määräyksiä tiedonantovaatimuksista kansallisen lainsäädäntönsä mukaisesti
            
            
               4.   EKP:n on 3 kohdassa tarkoitettua tarkastusta varten annettava Euroopan keskuspankkijärjestelmän tilastokomitean (STC) tehtäväksi koordinoida prosessia ja lakiasiain komitean (LEGCO) tehtäväksi valmistella tarkastuskertomus. Tarkastuskertomuksessa on arvioitava
               
                           a)
                        
                        
                           sitä, missä laajuudessa 3 artiklan 2 kohdassa täsmennetyt asetuksen (EU) 2016/867 (EKP/2016/13) säännökset on sisällytetty kansalliseen lainsäädäntöön, ja,
                        
                     
                           b)
                        
                        
                           jos a alakohdassa tarkoitettuja säännöksiä ei ole sisällytetty kansalliseen lainsäädäntöön, syy tähän.
                        
                     
            
               5.   Jos EKP toteaa kiinnostuneen jäsenvaltion toimittaman täydellisen asiakirja-aineiston perusteella, että 3 artiklan mukaiset edellytykset täyttyvät, sen on tehtävä päätös kiinnostuneen jäsenvaltion hyväksymisestä tietoja antavaksi jäsenvaltioksi asetuksen (EU) 2016/867 (EKP/2016/13) nojalla. Päätöksessä on täsmennettävä päivämäärä, josta lähtien hyväksyntää sovelletaan, raportoinnin viitepäivämäärät ja viiteajanjaksot, jotka katetaan ensimmäisestä toimituksesta lähtien, ja ensimmäisen toimituksen kannalta merkityksellinen päivämäärä, joka on aikaisintaan kiinnostuneen jäsenvaltion kiinnostuksenilmaisussaan mainitsema päivämäärä.
            
            
               6.   Edellä 5 kohdassa tarkoitettu päätös edellyttää, että kiinnostuneen jäsenvaltion kansallinen keskuspankki tekee liitteessä II olevalla lomakkeella sopimuksen, joka koskee sen vuorovaikutusta EKP:n, euroalueen kansallisten keskuspankkien ja sellaisten euroalueen ulkopuolisten jäsenvaltioiden kansallisten keskuspankkien kanssa, jotka on hyväksytty tietoja antaviksi jäsenvaltioiksi luottotietojen jakamisen ja siihen liittyvien kysymysten osalta.
               Asetuksen (EY) N:o 2533/98 säännösten mukaisesti tässä sopimuksessa on vahvistettava edellytykset, jotka koskevat a) euroalueen ulkopuolisten kansallisten keskuspankkien pääsyä EKP:n, euroalueen kansallisten keskuspankkien ja tietoja antavien euroalueen ulkopuolisten jäsenvaltioiden keräämiin tietoihin ja niiden käyttämistä, sekä b) EKP:n, euroalueen kansallisten keskuspankkien ja tietoja antavien euroalueen ulkopuolisten jäsenvaltioiden pääsyä tietoja antavien euroalueen ulkopuolisten jäsenvaltioiden niiden kansallisen lainsäädännön nojalla keräämiin tietoihin ja niiden käyttämistä.
               Mitään tällaista kiinnostuneen jäsenvaltion kansallisen keskuspankin tekemää sopimusta ei voida muuttaa liitteessä II olevan lomakkeen kanssa yhteensopimattomalla tavalla.
            
            
               7.   EKP:n on päätettävä, että kiinnostunutta jäsenvaltiota ei voida hyväksyä tietoja antavaksi jäsenvaltioksi asetuksen (EU) 2016/867 (EKP/2016/13) nojalla missään seuraavista tapauksista:
               
                           a)
                        
                        
                           jos EKP toteaa kiinnostuneen jäsenvaltion toimittamien täydellisten asiakirjojen perusteella, että se ei täytä edellytyksiä, joiden perusteella se voitaisiin hyväksyä tietoja antavaksi jäsenvaltioksi 3 artiklan nojalla;
                        
                     
                           b)
                        
                        
                           jos EKP ei saa arviointiaan varten tarpeellisia tietoja [yhden vuoden] kuluessa siitä, kun se on vastaanottanut kiinnostuneen jäsenvaltion kiinnostuksenilmaisun;
                        
                     
                           c)
                        
                        
                           jos 6 kohdassa mainittua sopimusta ei ole tehty.
                        
                     
            
               8.   EKP:n on ilmoitettava kiinnostuneelle jäsenvaltiolle päätöksestään 5 ja 7 kohdassa tarkoitetulla tavalla viimeistään kuuden kuukauden kuluttua päivämäärästä, jona EKP on ilmoittanut vastaanottaneensa asiakirjat 1 kohdan tai mahdollisesti 2 kohdan mukaisesti. Tällaiseen ilmoitukseen on sisällyttävä syyt, joihin päätös perustuu. EKP ja kiinnostunut jäsenvaltio voivat kuitenkin sopia pidentävänsä ajanjaksoa, jonka kuluessa EKP:n on ilmoitettava kiinnostuneelle jäsenvaltiolle päätöksestään.
            
            
               9.   EKP:n on käsiteltävä kiinnostuneen jäsenvaltion esittämä 7 kohdassa tarkoitetun päätöksen uudelleenkäsittelypyyntö sillä edellytyksellä, että se
               
                           a)
                        
                        
                           vastaanotetaan 30 päivän kuluessa päätöksen tiedoksiantopäivästä;
                        
                     
                           b)
                        
                        
                           pyynnössä täsmennetään uudelleenkäsittelypyynnön perusteet ja
                        
                     
                           c)
                        
                        
                           pyyntö sisältää kaikki sitä tukevat tiedot.
                        
                     EKP:n on vastaanotettuaan uudelleenkäsittelypyynnön käsiteltävä päätöksensä uudelleen, ja se voi antaa kiinnostuneelle jäsenvaltiolle tilaisuuden ottaa käyttöön tarvittavat järjestelyt, jotka voisivat antaa sille mahdollisuuden tulla hyväksytyksi tietoja antavaksi jäsenvaltioksi. EKP varaa itselleen oikeuden pyytää uutta oikeudellista lausuntoa, jonka antaa riippumaton ulkopuolinen taho tai asiasta vastaavan kansallisen viranomaisen oikeudellinen yksikkö ja jossa vahvistetaan näiden järjestelyjen pätevyys ja sovellettavuus.
            
         
         
            6 artikla
            Luottotietojen ensimmäinen toimitus
            
               1.   Sen jälkeen kun EKP:n päätös, jolla hyväksytään kiinnostunut jäsenvaltio tietoja antavaksi jäsenvaltioksi asetuksen (EU) 2016/867 (EKP/2016/13) nojalla, on annettu tiedoksi ja sillä edellytyksellä, että 5 artiklan 6 kohdassa tarkoitettu sopimus on tullut voimaan, EKP:n on pyydettävä kiinnostuneen jäsenvaltion kansallista keskuspankkia yksilöimään varsinainen tiedonantajien joukko ja tarkastelemaan sitä suuntaviivojen (EU) 2017/2335 (EKP/2017/38) 5 artiklan mukaisesti.
            
            
               2.   Jos kiinnostunut jäsenvaltio on hyväksytty tietoja antavaksi jäsenvaltioksi asetuksen (EU) 2016/867 (EKP/2016/13) nojalla ja tätä hyväksyntää sovelletaan päivämäärästä, joka estää kyseisen jäsenvaltion kansallista keskuspankkia yksilöimästä ja tarkastelemasta varsinaista tiedonantajien joukkoa sen ensimmäisen vuoden ensimmäisellä neljänneksellä, jona se aloittaa tietojen antamisen, muiden tietoja antavien jäsenvaltioiden on yksilöitävä varsinainen tiedonantajien joukko suuntaviivojen (EU) 2017/2335 (EKP/2017/38) 5 artiklan mukaisesti kyseisenä vuonna.
            
            
               3.   Luottotiedot voidaan toimittaa ensimmäisen kerran vasta sen jälkeen kun EKP on vahvistanut, että kiinnostuneen jäsenvaltion kansallinen keskuspankki on kehittänyt IT-järjestelmän, joka on yhteentoimiva EKP:n teknisen infrastruktuurin kanssa.
            
            
               4.   Ensimmäinen kuukausittainen ja neljännesvuosittainen toimitus alkaa päivämääränä, jonka EKP ilmoittaa 5 artiklan 5 kohdassa tarkoitetussa päätöksessään.
            
         
         
            7 artikla
            Keskeyttäminen tai irtisanominen
            
               1.   EKP voi päättää keskeyttää tai irtisanoa euroalueen ulkopuolisen jäsenvaltion hyväksynnän tietoja antavaksi jäsenvaltioksi, jos sillä on syytä uskoa, että asianomainen jäsenvaltio ei enää täytä edellytyksiä, jotta se voitaisiin hyväksyä tietoja antavaksi jäsenvaltioksi 3 artiklan nojalla. Jos euroalueen ulkopuolisen jäsenvaltion hyväksyntä tietoja antavaksi jäsenvaltioksi irtisanotaan, 5 artiklan 6 kohdan nojalla tehty sopimus päättyy automaattisesti.
            
            
               2.   EKP:n on todettava kaikissa 1 kohdan nojalla tekemissään päätöksissä keskeyttämisen tai irtisanomisen syyt, täsmennettävä päätöksen vaikutukset ja ilmoitettava päivämäärä, josta lähtien keskeyttämistä tai irtisanomista sovelletaan, sekä keskeyttämisjakson kesto. Keskeytys voi kestää enintään kuusi kuukautta. EKP voi pidentää keskeytysjaksoa poikkeuksellisissa olosuhteissa, mutta vain kerran. Jos keskeytyksen syyt eivät korjaannu asetetussa määräajassa, EKP:n on irtisanottava asianomaisen euroalueen ulkopuolisen jäsenvaltion hyväksyntä tietoja antavaksi jäsenvaltioksi.
            
            
               3.   EKP ja euroalueen ulkopuolinen tietoja antava jäsenvaltio voivat irtisanoa 5 artiklan 6 kohdassa tarkoitetun sopimuksen sen ehtojen mukaisesti. Tällaisessa tapauksessa euroalueen ulkopuolisen jäsenvaltion hyväksyntä tietoja antavaksi jäsenvaltioksi irtisanotaan automaattisesti ja sen vaikutukset lakkaavat.
            
         
         
            8 artikla
            Voimaantulo
            Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Frankfurt am Mainissa 18 päivänä heinäkuuta 2019.
            
               
                  EKP:n puheenjohtaja
               
               Mario DRAGHI
            
         
         
            (1)  EUVL L 144, 1.6.2016, s. 44).
         
            (2)  Neuvoston asetus (EU) N:o 1024/2013, annettu 15 päivänä lokakuuta 2013, luottolaitosten vakavaraisuusvalvontaan liittyvää politiikkaa koskevien erityistehtävien antamisesta Euroopan keskuspankille (EUVL L 287, 29.10.2013, s. 63).
         
            (3)  Suositus EKP/2014/7, annettu 24 päivänä helmikuuta 2014, valmistelevien toimien järjestämisestä yksityiskohtaisten luottotietojen keräämiseksi Euroopan keskuspankkijärjestelmässä (EUVL C 103, 8.4.2014, s. 1).
         
            (4)  Päätös EKP/2014/6, annettu 24 päivänä helmikuuta 2014, valmistelevien toimien järjestämisestä yksityiskohtaisten luottotietojen keräämiseksi Euroopan keskuspankkijärjestelmässä (EUVL L 104, 8.4.2014, s. 72).
         
            (5)  Euroopan keskuspankin suuntaviivat (EU) 2017/2335, annettu 23 päivänä marraskuuta 2017, yksityiskohtaisten luotto- ja luottoriskitietojen keruumenettelyistä (EKP/2017/38) (EUVL L 333, 15.12.2017, s. 66).
         
            (6)  Euroopan keskuspankin suuntaviivat (EU) 2018/876, annettu 1 päivänä kesäkuuta 2018, yhteisötietorekisteristä (EKP/2018/16) (EUVL L 154, 18.6.2018, s. 3).
         
            (7)  Suositus (EU) 2018/36, annettu 7 päivänä joulukuuta 2018, yhteisötietorekisteristä (EUVL C 21, 17.1.2019, s. 1).
         
            (8)  Neuvoston asetus (EY) N:o 2533/98, annettu 23 päivänä marraskuuta 1998, Euroopan keskuspankin valtuuksista kerätä tilastotietoja (EYVL L 318, 27.11.1998, s. 8).
      
      
         
            LIITE I
            MALLI
            
               PÄÄTÖKSEN (EU) 2019/1348 (EKP/2019/20) 4 ARTIKLASSA TARKOITETTU KIINNOSTUKSENILMAISU
            
            Esittäjä:
            [Kiinnostuksenilmaisun esittävä kansallinen keskuspankki tai asianomainen kansallinen viranomainen]
            
               Päätöksen (EU) 2019/1348 (EKP/2019/20) 4 artiklassa tarkoitettu kiinnostuksenilmaisu Euroopan keskuspankille
            
            
                     
                        1.
                     
                     
                        [Kiinnostuksenilmaisun esittävä jäsenvaltio] ilmaisee täten kiinnostuksensa ryhtyä tietoja antavaksi jäsenvaltioksi Euroopan keskuspankin asetuksen (EU) 2016/867 (EKP/2016/13) (1) nojalla.
                     
                  
                     
                        2.
                     
                     
                        [Kiinnostuksenilmaisun esittävä jäsenvaltio] vahvistaa täten noudattavansa Euroopan keskuspankin päätöksen (EU) 2019/1348 (EKP/2019/20) (2) määräyksiä. [Kiinnostuksenilmaisun esittävä jäsenvaltio] vahvistaa erityisesti ottaneensa asetuksen (EU) 2016/867 (EKP/2016/13) ja Euroopan keskuspankin suuntaviivojen (EU) 2017/2335 (EKP/2017/38) (3) säännökset osaksi kansallista lainsäädäntöään tai että se on määrännyt asianomaisista raportointivaatimuksista kansallisen lainsäädäntönsä mukaisesti ja kehittänyt IT-järjestelmän, joka on yhteentoimiva EKP:n teknisen infrastruktuurin kanssa.
                     
                  
                     
                        3.
                     
                     
                        [Kiinnostuksenilmaisun esittävä jäsenvaltio] toimittaa täten EKP:lle asiakirjat, jotka osoittavat edellä mainitut toimenpiteet, mukaan lukien seuraavat asiakirjat:
                        
                                    a)
                                 
                                 
                                    jäljennös kansallisesta täytäntöönpanolainsäädännöstä englanninkielisine käännöksineen;
                                 
                              
                                    b)
                                 
                                 
                                    EKP:n hyväksymän riippumattoman ulkopuolisen tahon tai asiasta vastaavan kansallisen viranomaisen oikeudellisen yksikön antama oikeudellinen lausunto, jossa vahvistetaan, että kansallinen lainsäädäntö on sitova ja täytäntöönpanokelpoinen [kiinnostuksenilmaisun esittävässä jäsenvaltiossa] ja että [kiinnostuksenilmaisun esittävän jäsenvaltion] kansallinen keskuspankki on velvollinen noudattamaan EKP:n erikseen antamia asetuksessa (EU) 2016/867 (EKP/2016/13) tarkoitettuja suuntaviivoja, pyyntöjä ja toimenpiteitä EKP:n vahvistamassa määräajassa, jos se on vahvistettu; ja
                                 
                              
                                    c)
                                 
                                 
                                    jäljennös lisäykseen sisältyvästä vastaavuustaulukosta.
                                 
                              
                  
                     
                        4.
                     
                     
                        [Kiinnostuksenilmaisun esittävä jäsenvaltio] ilmoittaa täten, että se kykenee toimittamaan ensimmäisen luottotietotiedoston, siten kuin asetuksessa (EU) 2016/867 (EKP/2016/13) määritellään, [lisää päivämäärä] lähtien.
                     
                  [Kansallinen keskuspankki tai asianomainen kansallinen viranomainen]
            [Jäsenvaltion] puolesta
            [Allekirjoitus]
            [Päivämäärä]
            
               (1)  Euroopan keskuspankin asetus (EU) 2016/867, annettu 18 päivänä toukokuuta 2016, yksityiskohtaisten luotto- ja luottoriskitietojen keruusta (EKP/2016/13) (EUVL L 144, 1.6.2016, s. 44).
            
               (2)  Euroopan keskuspankin päätös (EU) 2019/1348, annettu 18 päivänä heinäkuuta 2019, menettelystä, jonka mukaisesti euroalueen ulkopuoliset jäsenvaltiot hyväksytään tietoja antaviksi jäsenvaltioiksi yksityiskohtaisten luotto- ja luottoriskitietojen keruusta annetun asetuksen (EU) 2016/867 (EKP/2019/20) (EUVL L 214, 16.8.2019, s. 3).
            
               (3)  Euroopan keskuspankin suuntaviivat (EU) 2017/2335, annettu 23 päivänä marraskuuta 2017, yksityiskohtaisten luotto- ja luottoriskitietojen keruumenettelyistä (EKP/2017/38) (EUVL L 333, 15.12.2017, s. 66).
         
         
            
               Lisäys
               
                  Yksityiskohtaisten luotto- ja luottoriskitietojen keruusta 18 päivänä toukokuuta 2016 annetun Euroopan keskuspankin asetuksen (EU) 2016/867 (EKP/2016/13) täytäntöönpanon tarkistaminen
               
               
                  VASTAAVUUSTAULUKKO
               
               
                  [kansallisen keskuspankin tai asianomaisen kansallisen viranomaisen nimi]
               
               
                           Asetus (EU) 2016/867 (EKP/2016/13)
                        
                        
                           Täytäntöönpanotapa
                        
                        
                           Jos säännöksiä ei ole otettu osaksi kansallista lainsäädäntöä, syy tähän
                        
                     
                           3 artikla
                        
                        
                            
                        
                        
                            
                        
                     
                           4 artikla
                        
                        
                            
                        
                        
                            
                        
                     
                           5 artikla
                        
                        
                            
                        
                        
                            
                        
                     
                           6 artikla
                        
                        
                            
                        
                        
                            
                        
                     
                           7 artikla
                        
                        
                            
                        
                        
                            
                        
                     
                           8 artikla
                        
                        
                            
                        
                        
                            
                        
                     
                           9 artikla
                        
                        
                            
                        
                        
                            
                        
                     
                           10 artikla
                        
                        
                            
                        
                        
                            
                        
                     
                           12 artikla
                        
                        
                            
                        
                        
                            
                        
                     
                           13 artikla
                        
                        
                            
                        
                        
                            
                        
                     
                           14 artikla
                        
                        
                            
                        
                        
                            
                        
                     
                           15 artikla
                        
                        
                            
                        
                        
                            
                        
                     
                           16 artikla
                        
                        
                            
                        
                        
                            
                        
                     
                           17 artikla
                        
                        
                            
                        
                        
                            
                        
                     
                           18 artikla
                        
                        
                            
                        
                        
                            
                        
                     
         
         
            
               LIITE II
               MALLI
               
                  SOPIMUS,
               
               
                  TEHTY [PÄIVÄ KUUKAUSI VUOSI]
               
               
                  [LISÄÄ EUROJÄRJESTELMÄÄN KUULUMATTOMAN KANSALLISEN KESKUSPANKIN NIMI] JA EUROOPAN KESKUSPANKIN VÄLILLÄ YKSITYISKOHTAISTEN LUOTTO- JA LUOTTORISKITIETOJEN TOIMITTAMISESTA
               
               [lisää EKP ja osoite]
               (jäljempänä ’EKP’)
               ja
               [lisää eurojärjestelmään kuulumattoman kansallisen keskuspankin nimi ja osoite]
               (jäljempänä ’eurojärjestelmään kuulumaton kansallinen keskuspankki’)
               Tämän sopimuksen sopimuspuolista käytetään yhdessä nimitystä ’sopimuspuolet’ tai erikseen nimitystä ’sopimuspuoli’.
               sekä katsovat seuraavaa:
               
                           (1)
                        
                        
                           Euroopan keskuspankin asetuksessa (EU) 2016/867 (EKP/2016/13) (1) vahvistetaan yleiset säännökset yksityiskohtaisten luotto- ja luottoriskitietojen (jäljempänä luottotiedot) keruuta varten. Asetuksessa (EU) 2016/867 (EKP/2016/13) täsmennetään, että jäsenvaltiot, joiden rahayksikkö ei ole euro (jäljempänä euroalueen ulkopuoliset jäsenvaltiot), voivat päättää ryhtyä tietoja antaviksi jäsenvaltioiksi sisällyttämällä asetuksen (EU) 2016/867 säännökset kansalliseen lainsäädäntöönsä tai antamalla muulla tavoin määräyksiä tiedonantovaatimuksista kansallisen lainsäädäntönsä mukaisesti. Näihin voivat kuulua erityisesti jäsenvaltiot, jotka osallistuvat yhteiseen valvontamekanismiin (YVM) tiiviissä yhteistyössä neuvoston asetuksen (EU) N:o 1024/2013 (2) 7 artiklan mukaisesti.
                        
                     
                           (2)
                        
                        
                           Euroopan keskuspankkijärjestelmän ja Euroopan keskuspankin perussäännön 5 artikla sisältää, luettuna yhdessä Euroopan unionista tehdyn sopimuksen 4 artiklan 3 kohdan kanssa, euroalueen ulkopuolisille jäsenvaltioille velvoitteen laatia ja ottaa käyttöön kansallisella tasolla kaikki toimenpiteet, jotka jäsenvaltiot katsovat tarkoituksenmukaisiksi sellaisten tilastotietojen keräämisessä, jotka ovat tarpeen, jotta EKP:n tietojenantovaatimukset täytetään ja jäsenvaltio voi valmistautua ajoissa tilastojen tuottamiseen jäsenvaltiolta, jonka rahayksikkö on euro (jäljempänä euroalueen jäsenvaltiot), edellytettävällä tavalla.
                        
                     
                           (3)
                        
                        
                           Neuvoston asetuksen (EY) N:o 2533/98 (3) 8 artiklan 3 kohdassa edellytetään, että Euroopan keskuspankkijärjestelmän (EKPJ) jäsenet toteuttavat kaikki tarvittavat sääntelyyn liittyvät, hallinnolliset, tekniset ja organisatoriset toimenpiteet luottamuksellisten tilastotietojen fyysisen ja loogisen suojauksen varmistamiseksi, ja edellytetään lisäksi, että EKP määrittelee yhteiset säännöt ja ottaa käyttöön vähimmäisvaatimukset luottamuksellisten tilastotietojen lainvastaisen paljastamisen ja luvattoman käytön estämiseksi.
                        
                     
                           (4)
                        
                        
                           Suuntaviivoissa EKP/1998/NP28 (4) (jäljempänä ’luottamuksellisuuden suojaamista koskevat suuntaviivat’) vahvistetaan yhteiset säännöt ja vähimmäisvaatimukset, joilla varmistetaan EKP:n eurojärjestelmän kansallisten keskuspankkien avustuksella keräämien luottamuksellisten tilastotietojen suojan perustaso.
                        
                     
                           (5)
                        
                        
                           EKP:n neuvosto suositteli (5) niiden jäsenvaltioiden kansallisille keskuspankeille, joiden rahayksikkö ei ole euro (jäljempänä ’eurojärjestelmään kuulumattomat kansalliset keskuspankit’), että ne soveltaisivat luottamuksellisuuden suojaamista koskevia suuntaviivoja luottamuksellisiin tilastotietoihin, joita ne vastaanottavat EKP:ltä kansallisten keskuspankkien avustuksella, ja vahvistavat tämän EKP:n ja kansallisten keskuspankkien välisellä sopimuksella. Tämän seurauksena eurojärjestelmään kuulumattomat kansalliset keskuspankit ovat vahvistaneet sopimuksella, että ne noudattavat luottamuksellisuuden suojaamista koskevia suuntaviivoja luottamuksellisiin tilastotietoihin, joita ne vastaanottavat EKP:ltä kansallisten keskuspankkien avustuksella.
                        
                     
                           (6)
                        
                        
                           Päätöksessä EKP/2014/6 (6) vahvistetaan menettely, jonka mukaisesti kehitetään pitkän aikavälin järjestelmä yksityiskohtaisten luottotietojen keräämiseksi EKP:n yhdenmukaistettujen tilastoihin liittyvien tietojenantovaatimusten perusteella. Suosituksessa EKP/2014/7 (7) kannustetaan eurojärjestelmään kuulumattomia kansallisia keskuspankkeja, jotka valmistautuvat liittymään pitkän aikavälin järjestelmään, soveltamaan päätöksen EKP/2014/6 säännöksiä. Useat eurojärjestelmään kuulumattomat kansalliset keskuspankit tekevät yhteistyötä eurojärjestelmän kansallisten keskuspankkien kanssa suosituksen EKP/2014/7 mukaisesti.
                        
                     
                           (7)
                        
                        
                           Euroalueen ulkopuoliset jäsenvaltiot saattavat haluta ryhtyä tietoja antaviksi jäsenvaltioiksi asetuksen (EU) 2016/867 (EKP/2016/13) mukaisesti. Tätä tarkoitusta varten Euroopan keskuspankin päätöksellä (EU) 2019/1348 (EKP/2019/20) (8) (jäljempänä ”päätös”) vahvistetaan menettelyt, jotka liittyvät a) euroalueeseen kuulumattomien jäsenvaltioiden kiinnostuksenilmaisuihin, jotka koskevat ryhtymistä tietoja antaviksi jäsenvaltioiksi asetuksen (EU) 2016/867 (EKP/2016/13) mukaisesti, b) EKP:n suorittamaan näiden kiinnostuksenilmaisujen arviointiin ja c) siihen, että EKP hyväksyy tietyn euroalueeseen kuulumattoman jäsenvaltion tietoja antavaksi jäsenvaltioksi.
                        
                     
                           (8)
                        
                        
                           Tässä sopimuksessa vahvistetaan edellytykset euroalueen ulkopuolisten kansallisten keskuspankkien pääsylle EKP:n, euroalueen kansallisten keskuspankkien ja tietoja antavien euroalueen ulkopuolisten jäsenvaltioiden keräämiin tietoihin ja niiden käyttämiselle, sekä EKP:n, euroalueen kansallisten keskuspankkien ja tietoja antavien euroalueen ulkopuolisten jäsenvaltioiden pääsylle tietoja antavien euroalueen ulkopuolisten jäsenvaltioiden niiden kansallisen lainsäädännön nojalla keräämiin tietoihin ja niiden käyttämiselle.
                        
                     
                           (9)
                        
                        
                           Tätä sopimusta pitäisi siten lukea yhdessä kyseisen päätöksen kanssa,
                        
                     OVAT SOPINEET SEURAAVAA:
               
                  1 artikla
                  Pääsy AnaCredit-tietokantaan ja sen käyttö
                  
                     1.   EKP myöntää tämän sopimuksen täytäntöönpanon yhteydessä eurojärjestelmään kuulumattomalle kansalliselle keskuspankille pääsyn luottotietoihin ja vastapuolen viitetietoihin (jäljempänä yhdessä ”AnaCredit-tietokanta”), jotka kerätään asetuksen (EU) 2016/867 (EKP/2016/13) nojalla Euroopan keskuspankin suuntaviivojen (EU) 2017/2335 (EKP/2017/38) (9) säännösten ja tämän sopimuksen mukaisesti.
                  
                  
                     2.   Eurojärjestelmään kuulumattomien kansallisten keskuspankkien keräämiin luottotietoihin voidaan päästä jaetun IT-alustan välityksellä, ja niihin voivat päästä EKP, eurojärjestelmän kansalliset keskuspankit ja euroalueeseen kuulumattomien tietoja antavien jäsenvaltioiden kansalliset keskuspankit asetuksen (EU) 2016/867 (EKP/2016/13) ja tämän sopimuksen mukaisesti. Eurojärjestelmään kuulumaton kansallinen keskuspankki vahvistaa siinä yhteydessä, että sen keräämien luottotietojen jakaminen EKP:n, eurojärjestelmän kansallisten keskuspankkien sekä euroalueeseen kuulumattomien tietoja antavien jäsenvaltioiden kansallisten keskuspankkien kanssa sallitaan sovellettavassa kansallisessa lainsäädännössä.
                  
                  
                     3.   Sopimuspuolet sopivat siitä, että AnaCredit-tietokantaa, mukaan lukien eurojärjestelmään kuulumattomien kansallisten keskuspankkien keräämät luottotiedot, käytetään vain asetuksen (EY) 2533/98 mukaisessa laajuudessa ja siinä määriteltyihin tarkoituksiin. Luottotietoja ei saa käyttää eurojärjestelmään kuulumattomien kansallisten keskuspankkien rahapoliittisiin tehtäviin liittyviin tarkoituksiin. Tämä ei rajoita sitä, että eurojärjestelmään kuulumaton kansallinen keskuspankki voi käyttää kansallisen lainsäädännön nojalla keräämiään luottotietoja omiin rahapoliittisiin tehtäviinsä liittyviin tarkoituksiin.
                  
                  
                     4.   Sopimuspuolet sopivat lisäksi siitä, että eurojärjestelmään kuulumattomien kansallisten keskuspankkien yksittäisten käyttäjien tai organisatoristen yksikköjen pääsy AnaCredit-tietokantaan muita kuin tilastointitarkoituksia varten sallitaan vain EKP:n neuvoston tai EKP:n johtokunnan EKP:n neuvoston delegoinnin perusteella etukäteen antamalla suostumuksella. Tätä tarkoitusta varten eurojärjestelmään kuulumaton kansallinen keskuspankki suostuu siihen, että se toimittaa pyynnön, jossa on yksilöitävä selkeästi
                     
                                 a)
                              
                              
                                 pyydetyt tiedot;
                              
                           
                                 b)
                              
                              
                                 syyt, joiden vuoksi pääsy näihin tietoihin on tarpeen yksittäisille käyttäjille tai organisatorisille yksiköille niiden erityisten tehtävien hoitoa varten; ja
                              
                           
                                 c)
                              
                              
                                 toimenpiteet, joita toteutetaan sen varmistamiseksi, että tietojen luottamuksellisuutta suojellaan 2 artiklan 1 kohdassa kuvatulla tavalla.
                              
                           Pyyntö tulisi osoittaa Euroopan keskuspankkijärjestelmän tilastokomitealle (STC) sen alustavaa arviointia varten, minkä jälkeen se toimitetaan EKP:n neuvoston ja tilanteen mukaan EKP:n johtokunnan hyväksyttäväksi.
                  
                  
                     5.   Sen jälkeen kun STC on arvioinut pääsyä koskevaa pyyntöä ja EKP:n neuvosto tai tilanteen mukaan EKP:n johtokunta on hyväksynyt sen, eurojärjestelmään kuulumattoman kansallisen keskuspankin on aloitettava hyväksymismenettely ennen kuin eurojärjestelmään kuulumattoman kansallisen keskuspankin yksittäiselle käyttäjälle tai organisatoriselle yksikölle annetaan pääsy tietoihin. Tällä on varmistettava, että
                     
                                 a)
                              
                              
                                 eurojärjestelmään kuulumattoman kansallisen keskuspankin yksittäisten käyttäjien ja organisatoristen yksikköjen on toimitettava pyyntö linjaesimiehensä välityksellä EKP:lle, jonka on tarkistettava, että nämä pyynnöt ovat päätöksen mukaisia; ja
                              
                           
                                 b)
                              
                              
                                 myös asianomaisen ”järjestelmän omistajan” eli eurojärjestelmään kuulumattoman kansallisen keskuspankin esimiesten, joiden yksikkö operoi tai hallinnoi AnaCredit-tietokannan sisältävää järjestelmää, on hyväksyttävä pääsyä koskevat pyynnöt.
                              
                           
                  
                     6.   Eurojärjestelmään kuulumattoman kansallisen keskuspankin on varmistettava, että pääsyn myöntämistä koskeva kokonaisprosessi otetaan käyttöön tässä artiklassa vahvistetun menettelyn mukaisesti ja että sen jäsen STC:ssä ilmoittaa STC:lle vähintään vuosittain AnaCredit-tietokantaan myönnetystä pääsystä sekä kaikista tilanteista, joissa 2 artiklan 2 kohdassa tarkoitetussa raportissa vahvistettuja luottamuksellisuuden suojelutoimenpiteitä ei ole noudatettu. Eurojärjestelmään kuulumaton kansallinen keskuspankki suostuu myös siihen, että yksityiskohtaiset tiedot myönnetystä pääsystä ja kaikista muista pääsyyn liittyvistä kysymyksistä toimitetaan pyynnöstä EKP:lle.
                  
                  
                     7.   EKPJ:n jäsenen, joka keräsi tiedot, on hyväksyttävä nimenomaisesti etukäteen kaikki muut AnaCredit-tietokannan toimitukset, joiden yhteydessä on noudatettava sovellettavaa unionin oikeutta ja kansallista lainsäädäntöä.
                  
                  
                     8.   Eurojärjestelmään kuulumaton kansallinen keskuspankki hyväksyy täten sen, että sen keräämät tiedot toimitetaan eteenpäin muille eurojärjestelmään kuulumattomille kansallisille keskuspankeille, joiden jäsenvaltiot on hyväksytty tietoja antaviksi jäsenvaltioiksi, sillä edellytyksellä, että pääsy myönnetään tässä sopimuksessa sekä sovellettavassa unionin oikeudessa ja kansallisessa lainsäädännössä vahvistettujen sääntöjen mukaisesti.
                  
                  
                     9.   Sopimuspuolet hyväksyvät myös sen, että AnaCredit-tietokantaa ei edellytetä käytettävän eikä sitä saa käyttää mikään eurojärjestelmään kuulumaton kansallinen keskuspankki tarkoituksena ottaa käyttöön asetuksessa (EU) 2016/867 (EKP/2016/13) tarkoitetun tietojen palautusmekanismin ja ylläpitää sitä, ellei tällaisesta käytöstä ole säädetty EKP:n vahvistamassa sitovassa lainsäädännössä.
                  
                  
                     10.   Eurojärjestelmään kuulumaton kansallinen keskuspankki huolehtii siitä, että jos EKP muuttaa AnaCredit-tietokantaa koskevaa lainsäädäntöä, se joko panee muutokset täytäntöön kansallisessa lainsäädännössään tai aloittaa vetäytymisen hankkeesta 6 artiklan 4 kohdan mukaisesti.
                  
               
               
                  2 artikla
                  Luottamuksellisuuden suojaaminen
                  
                     1.   Eurojärjestelmään kuulumaton kansallinen keskuspankki huolehtii siitä, että se noudattaa luottamuksellisuuden suojaamista koskevia suuntaviivoja EKP:ltä vastaanottamansa AnaCredit-tietokannan osalta. Se toteuttaa erityisesti kaikki tarvittavat sääntelyyn liittyvät, hallinnolliset, tekniset ja organisatoriset toimenpiteet luottamuksellisten tilastotietojen fyysisen ja loogisen suojauksen varmistamiseksi.
                  
                  
                     2.   Luottamuksellisuuden suojaamista koskevien suuntaviivojen 7 artiklan mukaisesti eurojärjestelmään kuulumattoman kansallisen keskuspankin on ilmoitettava vähintään kerran vuodessa EKP:lle viimeisellä jaksolla ilmenneistä ongelmista, niiden ratkaisemiseksi suoritetuista toimista sekä suunnitelmista, jotka koskevat luottamuksellisten tilastotietojen suojauksen kehittämistä. STC:n on laadittava vastaava selvitys. Eurojärjestelmään kuulumattoman kansallisen keskuspankin on ilmoitettava EKP:lle, jos sen kansallista lainsäädäntöä muutetaan tavalla, joka saattaa vaikuttaa tässä artiklassa AnaCredit-tietokannalle annettavaan luottamuksellisuuden suojaan.
                  
                  
                     3.   EKP voi edellyttää eurojärjestelmään kuulumattomilta kansallisilta keskuspankeilta, että ne toteuttavat ylimääräisiä toimenpiteitä tai asettavat lisävaatimuksia AnaCredit-tietokantaan pääsyn tai käytön osalta, ilmoitettuaan asiasta asianmukaisesti eurojärjestelmään kuulumattomalle kansalliselle keskuspankille.
                  
               
               
                  3 artikla
                  Ilmoittaminen rikkomisista ja pääsyn keskeyttäminen
                  
                     1.   Jos AnaCredit-tietokantaa, mukaan lukien eurojärjestelmään kuulumattomien kansallisten keskuspankkien keräämät luottotiedot, käsitellään luottamuksellisuuden, tietosuojan tai muiden sellaisten vaatimusten vastaisesti, joista säädetään unionin oikeudessa, kun kyseessä on mikä tahansa sopimuspuolista, ja/tai kansallisessa lainsäädännössä, kun kyseessä on eurojärjestelmän kuulumaton kansallinen keskuspankki, sopimuspuolten on toteutettava asianmukaiset toimenpiteet korjatakseen tämän rikkomisen ja estääkseen sen uusimisen. Sopimuspuolten on noudatettava mitä tahansa velvoitteita, joita asetetaan sovellettavassa lainsäädännössä, mukaan lukien ilmoitusvaatimukset, jos niistä on säädetty.
                  
                  
                     2.   EKP voi keskeyttää eurojärjestelmään kuulumattoman kansallisen keskuspankin pääsyn AnaCredit-tietokantaan ja pyytää eurojärjestelmään kuulumatonta kansallista keskuspankkia poistamaan kaikki sisäisesti tallennetut tällaiset tietokannat välittömästi, jos EKP toteaa, että tämä on tarpeen tämän sopimuksen olennaisen rikkomisen estämiseksi tai sen varmistamiseksi, että sopimuspuoliin sovellettavaa säännöstä noudatetaan tai jos euroalueeseen kuulumattoman jäsenvaltion hyväksyntä tietoja antavaksi jäsenvaltioksi keskeytetään päätöksen 7 artiklan mukaisesti. Tiedot on poistettava kansallisen lainsäädännön sovellettavien vaatimusten mukaisesti.
                  
               
               
                  4 artikla
                  Riitojenratkaisu
                  Mitkä tahansa operatiiviset tai tekniset riidat, joita sopimuspuolten välillä syntyy tämän sopimuksen yhteydessä ja joita ei voida ratkaista sopimusteitse, ratkaistaan 26.4.2007 tehdyn EKPJ:n sisäisen riitojenratkaisumenettelyä koskevan yhteisymmärryspöytäkirjan mukaisesti, sanotun rajoittamatta EKP:n neuvoston oikeuksia ja erivapauksia.
               
               
                  5 artikla
                  Luovuttamattomuus
                  Tämä sopimus tai mikään siihen sisältyvä tai liittyvä intressi tai velvoite ei ole luovutettavissa ilman EKP:n etukäteen antamaa kirjallista suostumusta.
               
               
                  6 artikla
                  Voimaantulopäivä, muutokset ja sopimuksen irtisanominen
                  
                     1.   EKP ja eurojärjestelmään kuulumaton kansallinen keskuspankki tulevat tämän sopimuksen sopimuspuoliksi vain allekirjoittamalla tämän sopimuksen ja panemalla sen täytäntöön asianmukaisesti. Sopimus tulee voimaan EKP:n neuvoston määrittelemänä päivämääränä sen jälkeen kun se on annettu tiedoksi eurojärjestelmään kuulumattomalle kansalliselle keskuspankille. Elleivät sopimuspuolet sovi toisin, tämä sopimus pysyy voimassa niin kauan kuin eurojärjestelmään kuulumaton kansallinen keskuspankki on tämän sopimuksen sopimuspuolena, sanotun rajoittamatta EKP:n neuvoston oikeuksia ja erivapauksia.
                  
                  
                     2.   Tätä sopimusta voidaan muuttaa vain kirjallisesti ja päätöksen liitteessä II vahvistetun mallisopimuksen muodon mukaisella tavalla.
                  
                  
                     3.   Tämä sopimus irtisanotaan automaattisesti, jos EKP päättää irtisanoa euroalueeseen kuulumattomalle jäsenvaltiolle annetun hyväksynnän tietoja antavaksi jäsenvaltioksi päätöksen 7 artiklan nojalla.
                  
                  
                     4.   Eurojärjestelmään kuulumaton kansallinen keskuspankki ja EKP voivat irtisanoa tämän sopimuksen ilmoittamalla siitä kirjallisesti toisilleen vähintään [30/60] päivää etukäteen. Tämän sopimuksen irtisanominen ei vaikuta niiden oikeuksien ja velvoitteiden säilymiseen ja voimassaoloon, joita kullakin sopimuspuolella on päivänä, jona irtisanominen tulee voimaan, tai oli ennen sitä. Edellä 1 artiklan 3, 4 ja 5 kohdassa sekä 2 artiklan 1 ja 3 kohdassa vahvistettuja sääntöjä, jotka koskevat luottotietojen käytön ja toimituksen ehtoja ja luottamuksellisuuden suojaamista, sovelletaan senkin jälkeen, kun tämä sopimus on irtisanottu, kaikkien luottotietojen osalta, mukaan lukien eurojärjestelmään kuulumattoman kansallisen keskuspankin keräämät luottotiedot, jotka toimitettiin ennen irtisanomispäivää.
                  
               
               
                  7 artikla
                  Sopimuskappaleet
                  Tämä sopimus voidaan panna täytäntöön englanninkielisinä kappaleina, mutta alkuperäisenä sopimuksena pidetään EKP:hen talletettua kappaletta. Kukin sopimuspuoli saa siitä oman oikeaksi todistetun jäljennöksensä.
                  [Tämän sopimuksen allekirjoittavat sopimuspuolten asianmukaisesti valtuuttamat edustajat, jotka panevat sopimuksen myös täytäntöön.]
               
               
                  Tehty Frankfurt am Mainissa [päivänä kuuta YYYY].
                  
                     [Lisää allekirjoitussivut EKP:tä ja eurojärjestelmään kuulumatonta kansallista keskuspankkia varten]
                  
               
               
                  (1)  Euroopan keskuspankin asetus (EU) 2016/867, annettu 18 päivänä toukokuuta 2016, yksityiskohtaisten luotto- ja luottoriskitietojen keruusta (EKP/2016/13) (EUVL L 144, 1.6.2016, s. 44).
               
                  (2)  Neuvoston asetus (EU) N:o 1024/2013, annettu 15 päivänä lokakuuta 2013, luottolaitosten vakavaraisuusvalvontaan liittyvää politiikkaa koskevien erityistehtävien antamisesta Euroopan keskuspankille (EUVL L 287, 29.10.2013, s. 63).
               
                  (3)  Neuvoston asetus (EY) N:o 2533/98, annettu 23 päivänä marraskuuta 1998, Euroopan keskuspankin valtuuksista kerätä tilastotietoja (EUVL L 318, 27.11.1998, s. 8).
               
                  (4)  Suuntaviivat EKP/1998/NP28, annettu 22 päivänä joulukuuta 1998, yhteisistä säännöistä ja vähimmäisvaatimuksista Euroopan keskuspankin kansallisten keskuspankkien avustuksella keräämien yksittäisten tilastotietojen luottamuksellisuuden suojaamiseksi, sellaisina kuin ne on julkaistu Euroopan keskuspankin säädösten ja oikeudellisten asiakirjojen julkaisemisesta tehdyn päätöksen EKP/2000/12 (EYVL L 55, 24.2.2001, s. 72) liitteessä III.
               
                  (5)  Suositus EKP/2014/14, annettu 27 päivänä maaliskuuta 2014, yhteisistä säännöistä ja vähimmäisvaatimuksista Euroopan keskuspankin kansallisten keskuspankkien avustuksella keräämien tilastotietojen luottamuksellisuuden suojaamiseksi (EUVL C 186, 18.6.2014, s. 1).
               
                  (6)  Päätös EKP/2014/6, annettu 24 päivänä helmikuuta 2014, valmistelevien toimien järjestämisestä yksityiskohtaisten luottotietojen keräämiseksi Euroopan keskuspankkijärjestelmässä (EUVL L 104, 8.4.2014, s. 72).
               
                  (7)  Suositus EKP/2014/7, annettu 24 päivänä helmikuuta 2014, valmistelevien toimien järjestämisestä yksityiskohtaisten luottotietojen keräämiseksi Euroopankeskuspankkijärjestelmässä (EUVL C 103, 8.4.2014, s. 1).
               
                  (8)  Päätös (EU) 2019/1348, annettu 18 päivänä heinäkuuta 2019, menettelystä, jonka mukaisesti euroalueen ulkopuoliset jäsenvaltiot hyväksytään tietoja antaviksi jäsenvaltioiksi yksityiskohtaisten luotto- ja luottoriskitietojen keruusta annetun asetuksen (EU) 2016/867 (EKP/2019/20) (EUVL L 214, 16.8.2019, s. 3).
               
                  (9)  Suuntaviivat (EU) 2017/2335, annettu 23 päivänä marraskuuta 2017, yksityiskohtaisten luotto- ja luottoriskitietojen keruumenettelyistä (EKP/2017/38) (EUVL L 333, 15.12.2017, s. 66).